Det kom som et chok for mange, da AaB meldte ud, at Allan Kuhn skifter assistentposten i det nordjyske ud med cheftrænertjansen i den svenske storklub Malmö FF. Allan Kuhn skifte betyder, at U19-Ligatræner Jacob Friis allerede nu bliver tilknyttet permanent til AaB's Superliga-trup. Jacob Friis har siden juni arbejdet med specialtræning i Superliga-truppen, og det var allerede planen, at han skulle permanent op til førsteholdet - men først fra sommeren 2016. - Jacob Friis er en dygtig fyr, og som U/19-Ligatræner i AaB har Jacob trænet samtlige årgange siden årgang 1991, og han har uden tvivl en stor aktie i den succes, som disse talentfulde spillere har haft i AaB’s førsteholdstrup, påpeger sportsdirektør Allan Gaarde. - Vi har ikke besluttet, om staben skal tilføres yderligere en assistenttræner, men vi ser frem til, at Jacob Friis allerede nu vil indgå i den fodboldfaglige del af trænerteamet sammen med cheftræner Lars Søndergaard, målmandstræner Poul Buus og udviklingschef Poul Erik Andreasen, siger Allan Gaarde.

Referat:
Det var planen, at Jacob Friis skulle tilknyttes førsteholdet fra sommer af, men Allan Kuhns skifte til Malmö FF har fremskyndet planerne.